**Gísla kvæði Súrsonar, triði táttur**

**Kappittul 34: Atsóknin móti Gísla**

66. Líður móti heysttíðum,
Gísli talar hátt:
“Hoyr tað Eyð søta mín,
Eg kann ikki sova í nátt.”

67. Mælti tað Eyð Vesteinsdóttir,
sum fótasporð tung hevði gingið:
“Eg og Guðrið vára fosturdóttir,
ongan svøvn hava fingið.”

68. Gísli tá til orða tók,
við so tungari sorg,
“Kanska eg betur sova kann,
í míni klettaborg.”

69. Gísli fór frá garðinum,
Eyð og Guðrið honum fygldu,
hann rúnarkelvi í hondum bar,
og spønir av tí telgdi.

70. Íslands vøllur var kavaklæddur,
á teirri vondu løtu,
spor teirra ikki dyljast kundu,
tey vístu beina gøtu.

71. Gísli sterki sovnaði,
tá ið jarðhúsi sínum,
blóðugar droymdi hann rípusteggjar,
sigist í kvæði mínum.

72. Gísli sterki dreymarnar,
blóðugar droymdi og tungar,
meðan stóðu á varðhaldi,
Eyð og Guðrið unga.

73. Mannamál og vápnagný,
hoyrdust í somu stund,
Gísli tá brátt vaknaði,
og brynjaði seg við skund.

74. Gísli upp á høgan klett,
leyp við miklari ferð.
Eyð og Guðrið honum fygldu,
sum ofta tiltikið er.

75. Tað var Eyðolvur grái,
sum við fimtan monnum,
Gísla sterka funnið hevði,
tað kvøði eg av sonnum.

76. Teir høvdu heima á garðinum verið,
og onga sømd teir vunnu,
men sporini høvdu í kavanum sæð,
og soleiðis Gísla teir funnu.

77. Eyðolvur talar til Gísla sterka,
sum síðstur í fylking stóð:
“Nú skal tú Gísli Súrssonur,
síggja títt egna blóð.”

78. “Flýggja nú ikki undan okkum,”
so talaði Eyðolvur grái,
“tú sum er kallaður avrekskappi,
men onga fær tú náði.”

79. Gísli tá til orða tók,
sum frá er frætt so víða:
“Eyðolvur grái, kom fyrstur fram,
ímóti mær at stríðast.”

80. Eyðolvur læi háðandi:
“Tað má eg sjálvur ráða,
hvar eg skal í víggi standa,
og ongan skaða fáa.”

81. Gísli segði við Eyðolv gráa,
sum stóð í tungum víggi:
“Tú hevur ei dirvi at møta mær,
tað kann eg væl síggja.”

82. “Tú torir ikki Eyðolvur grái,
at skifta høgg við meg,
men hevur altíð aðrar menn,
sum skotbjálva fyri teg.”

83. Eyðolvur talar til Helga gløgga,
sum øksu í hondum hevði:
“Tú skal fyrstur móti Gísla loypa,
og høgga hann til deyða.”

84. Gísli stóð á høgum kletti,
við sínum skjøldi fríða,
stóra øksu í hondum hevði,
og svørðið hvast við síðu.

85. Helgi upp á klettin leyp,
við so miklari ferð:
Gísli gav honum banahøgg,
kleyv hann niður í herðar.

86. Eingin hevur víst tílika verju,
sum Gísli á sínum stríð,
uttan Torgeir Hávarðson,
tað sagt er um alla tíð.

87. Helgi gløggi fall deyður til jarðar,
er sagt í Íslands søgu,
Eyðolvur eggjaði sínar menn,
at taka Gísla av døgum.

88. “Standi væl og manniliga,”
so flutti Eyðolvur røðu:
“Tit skulu fáa gull og silvur,
fyri Gísla høvur.”

89. Eyðolvur leyp á klettin upp,
hann hvast hevði vápn í hendi.
Tað var Eyð Vesteinsdóttir,
hon sær móti honum vendi.

90. Eyð hon hevði ein stav í hondum,
við honum hon Eyðolv sló,
so hann fall av klettinum niður,
og rann um andlitið blóð.

91. Tað var Gísli Súrssonur,
hann mælti tá orð av munni:
“Eyðolvur grái, tín vesalingur,
ein kvinna hevur teg vunnið.”

92. Tveir av Eyðolvs reystu monnum,
tá Eyð og Guðrið tóku,
vápn síni teir á lofti høvdu,
tær niður av klettinum róku.

93. Nú fóru í álop móti Gísla sterka,
garpar tólv av vreiði,
Gísli seg við skjøldrum vardi,
og sínum svørði breiða.

94. Mælti tað ein av Eyðolvs monnum,
sum lítla hevði megi,
“Gísli gev mær konu tína,
á tínum deyðadegi?”

95. Gísli tá til orða tók,
í tungari vápnaferð:
“Tú fær ikki Eyð Vesteinsdóttir,
slíkt ómenni sum tú er.”

96. Tað gjørdi hasin íslendingur,
við sínum dvørgablóð,
spjót sítt hann móti Gísla skjeyt,
sum reystur á klettinum stóð.

97. Gísli høgdi móti spjótinum,
og støkti tað av í miðju,
tá brotnaði hornið í hansara øksu,
og fór í klettin niður.

98. Gísli øksu frá sær legði,
tað ei er yvir at loyna,
og tók sítt svørð í báðar hendur,
væl mátti kappin roynast.

99. Hann høgdi bæði títt og ofta,
á hørðum hildarfundi,
fýra av Eyðolvs reystu monnum,
kleyv hann í miðju sundur.

100. Eyðolvur eggjaði sínar menn,
í teirri orrustu hørðu,
at ganga móti Gísla sterka,
og drepa hann við svørði.

101. Eyðolvur segði við sínar menn,
tað sagt er í gomlum søgum:
“Vit fáa allir stóra løn,
fyri Gísla høvur.”

102. Gísli stóð í hørðum stríð,
sum væl kundi brynju spretta,
brádliga vendi hann frá teimum,
móti einum hamarskletti.

103. Gísli leyp á klettin upp,
sum í hamarskarði stóð,
bilsnir vórðu Eyðolvs menn,
tá teir hetta sóu.

104. Eyðolvur hevði reystar menn,
frægir til avgeksverka,
teir mannaðu seg tá aðru ferð,
ímóti Gísla sterka.

105. Fram gekk fyrsti av Eyðolvs monnum,
til harðan vápnafund,
Gísli gav honum banahøgg,
í teirri somu stund.

106. Gísli tá til orða tók,
á hørðum vápnatingi:
“Fyri mítt høvur, Eyðolvur grái,
tú silvur og fæ hevur fingið.”

107. “Men skommina, tú Eyðolvur grái,
nú hevur lagt á teg,
hana kann ikki taka burtur,
hvørki gull ella fæ.”

108. Aftur í álop móti Gísla sterka,
fóru tá Eyðolvs menn,
teir fóru í atsókn frá tveimum síðum,
tað sagt er í bókum enn.

109. Fremstir vóru Eyðolvs skyldmenn,
Tórur og Tóri sterki,
teir honum sár við svørði góvu,
í teirra illa verki.

*Niðurlag:
Latum dans dynja dreingir,*110. Gísli vardi seg manniliga,
og svørðið í hondum vendi,
hann høgdi fast á báðar hendur,
og steinar móti teimum sendi.

111. Teir mannaðu seg tá triðju ferð,
og elvdu tá meiri sút:
Við kastispjótum teir Gísla særdu,
so innvølurin kom út.

112. Við skjúrtu síni garnarnar,
Gísli inn mundi koyra,
bant so um við sterkum bandi,
tá sungu svørð í droyra.

113. Gísli bað tá Eyðolvs menn,
slíta tann vápnafund.
“Íslendingar, nú kann eg síggja,
at hetta er mín deyðastund.”

114. Gísli niður av klettinum leyp,
lokin var hildarfundur,
hann kleyv Tóra Eyólvs frænda,
av í herðum sundur.

115. Deyður fall tá Gísli sterki,
omaná Tóra fræga,
ikki var hann eydnumaður,
tað var honum so lagað.

116. Verja Gísla Súrssonar,
livir um øldir og ár,
átta av Eyðolvs frægastu monnum,
gav hann banasár.

117. Millum tær stóru megnarkvinnur,
sum Ísland gav stjørnulív,
er eisini Eyð Vesteinsdóttir,
Gísla trygdarvív.

118. Nú skal lætta ljóðið av
um frægar til roysnisverka,
nú er kvæðið komið at enda,
um Gísla Súrsson sterka.
 *stásiliga stígum í ring,
stendur hon væl frúan.*